AH ปิดดีลขายหุ้น “WBS-WSB” ให้ Bethel มูลค่า 625 ลบ.
AH บรรลุข้อตกลงขายหุ้นทั้งหมดของบริษัทในจีน “WBS” สัดส่วน 49% และ “WSB” สัดส่วน 51% ให้ Bethel เป็นเงินจำนวน 20 ล้านดอลลาร์สหรัฐ หรือประมาณ 625.84 ล้านบาท โดยบริษัทฯ จะไม่มีรายการที่ต้องตั้งสำรองเพิ่มเติม
AH ปิดดีลขายหุ้นทั้งหมดใน “WBS-WSB” ให้ Bethel เป็นเงินจำนวน 20 ล้านดอลลาร์สหรัฐ หรือประมาณ 625.84 ล้านบาท โดยบริษัทฯ จะไม่มีรายการที่ต้องตั้งสำรองเพิ่มเติม
28 พ.ค. 2564

บริษัท อาปิโก ไฮเทค จำกัด (มหาชน) หรือ AH ระบุว่า อ้างอิงถึงจดหมายแจ้งเลขที่ AH 03112019 ลงวันที่ 20 พฤศจิกายน 2562 ในครั้งนี้ บริษัทฯ ขอแจ้งความคืบหน้าเพิ่มเติมของบริษัท Sakthi Automotive Group, USA, Inc. (SAGUSA) โดยที่ SAGUSA เป็นบริษัทย่อยของบริษัท Sakthi Global Auto Holdings Limited ประเทศอังกฤษ (SGAH) ซึ่งบริษัทฯ ถือหุ้นอยู่ที่ร้อยละ 100 และอยู่ในระหว่างกระบวนการชำระบัญชีภายใต้การจัดการของผู้พิทักษ์ทรัพย์ (Receiver) ที่ได้รับการแต่งตั้งโดยศาลประเทศสหรัฐอเมริกานับตั้งแต่ปี 2562 เป็นต้นมา
โดยบริษัทฯ ขอเรียนแจ้งความคืบหน้าในการขายหุ้นที่บริษัทฯ ถืออยู่จำนวนร้อยละ 49 ในบริษัท Weihei Bethel-Sakthi Automotive Safety Systems Co., Ltd. (WBS) และหุ้นจำนวนร้อยละ 51 ในบริษัท Weihei Bethel-Sakthi Automotive Co., Ltd. (WSB) (เรียกรวมกันว่า บริษัทในประเทศจีน) ซึ่งถือโดยบริษัทฯ ผ่าน SAGUSA ทั้งนี้ หุ้นบริษัทในประเทศจีนเป็นหนึ่งในหลักประกันในระหว่างกระบวนการ Receivership ที่บริษัทฯ ได้รับไว้เป็นประกันหนี้เงินให้กู้ยืมเพิ่มเติมแก่ SAGUSA เป็นเงินจำนวน 25 ล้านดอลลาร์สหรัฐ
ทั้งนี้บริษัทฯ ขอเรียนแจ้งให้ทราบว่า บริษัท Bethel Automotive Safety Systems Co., Ltd. (Bethel) ซึ่งเป็นผู้ถือหุ้น ใน WBS และ WSB ในส่วนที่เหลืออยู่ ได้ทำการเสนอซื้อหุ้นบริษัทในประเทศจีนจากบริษัทฯ และบริษัทฯ ได้บรรลุข้อตกลงการขายหุ้นบริษัทในประเทศจีนให้แก่ Bethel เป็นเงินจำนวน 20 ล้านดอลลาร์สหรัฐ หรือประมาณ 625.84 ล้านบาท (อ้างอิงอัตราแลกเปลี่ยน 31.292 บาท ต่อ 1 ดอลลาร์ สรอ. วันที่ 28 พ.ค.2564) เป็นที่เรียบร้อยแล้ว
ดังนั้นหุ้นบริษัทในประเทศจีนจึงไม่ถือเป็นหุ้นที่ถือโดย SAGUSA อีก โดยทางบริษัทฯ ไม่มีรายการที่ต้องตั้งสำรองเพิ่มเติม และนับจากนี้ บริษัทฯ จะไม่มีผลกระทบเชิงลบจาก SAGUSA และบริษัทในประเทศจีน